(at a meeting, debate etc, a vote expressed by people raising their hands.) (balsavimas) pakeliant ranką Namibië kraai koning in hengeltoernooi - Sports - Erongo
Thursday, January 17th, 2019 04:50:37
Maak skoonskip op eie bodem
Andre Theart; NLTBFAA Voorsitter; “Die sleutel tot sukses was dat al ons spanne van die begin af saam gepraat en gewerk het, en as een span . . .
Die lede van die Namibiese senior nasionale span is Adri Cowly, Schalk Marais (bestuurder), Rainer Horn, Thomas-Jan Lambert en Denys Opperman (kaptein). Foto Verskaf
Die Namibiese vereniging vir ligtegerei-boothengel in varswater (NLTBFAA) was onlangs gasheer vir die jaarlikse Streek 5-toernooi wat vanaf 25 tot 30 November by die Hardapdam naby Mariental gehou is.
Namibië het in al die kategorieë as wenners uit die stryd getree, ’n eerste in die geskiedenis van Namibiese ligtegerei-boothengel.
André Theart, voorsitter van die vereniging, het die sukses toegeskryf aan deeglike beplanning, goeie voorbereiding, ongelooflike kameraadskap en die vasberadenheid om te wen.
“Die sleutel tot sukses was dat al ons spanne van die begin af saam gepraat en gewerk het, en ook as een span onder die vandel van Namibië beweeg het sonder om enige onderskeid tussen die individuele spanne te maak .”
Hengelaars van Suid-Afrika, Zimbabwe en Namibië sê gewoonlik mekaar die stryd in die kompetisie aan. Zimbabwe kon egter, soos die vorige twee jaar, nie deelneem nie.
Twee oefendae, op 26 en 27 November, het die kompetisie voorafgeloop waarna die spanne amptelik op 28 November om sewe-uur die oggend mekaar die stryd aangesê het. Die toernooi is oor drie dae beslis.
Op die eerste dag het die Namibiërs gewys dat hulle gerat is vir die gedugte spanne van Suid-Afrika.
Die Namibiese senior span, die onder 21- en onder 16-span, die Dame-span, die President-span en twee ontwikkelingspanne het bo-aan die punteleer geëindig. Net die veteranespan kon nie die mas opkom nie.
Op dag twee het die Namibiese sege voortgeduur. Die spanne het weer in die eerste plekke in die verskillende kategorieë ingeweeg.
Gevolglik het die Namibiese senior span, die onder 21- en onder 16-span, die President-span en die ontwikkelingspanne reeds op dag twee hul eweknieë verslaan volgens die Grand Prix-puntestelsel van die kompetisie.
Op die derde dag van die kompetisie het die Namibiërs die voorsprong verder vergroot. Die veteranespan het ook op die dag gewen en verseker dat Namibië as wenners uit die stryd tree in alle kategorieë.
Theart het gesê “hengel is nie ‘n toeskouersport nie” en namens die NLTBFAA alle donateurs vir elke bydrae bedank.